AbbVie

AbbVie Inc. е американска фармацевтична компания със седалище в Северно Чикаго, Илинойс. Тя произвежда лекарства за лечение на широк спектър от медицински проблеми. Към края на 2025 г. компанията заема седмо място в списъка на най-големите биомедицински компании по приходи. Също към края на 2025 г. тя заема 77-мо място в Fortune 500 и 108-то място в класацията Forbes Global 2000. Името AbbVie произлиза от комбинацията на Abbott, името на бившата компания майка, с vie, което е препратка към латинския корен, означаващ „живот“. История На 19 октомври 2011 г. Abbott Laboratories обявява планове за разделянето си на две публични компании. Новата Abbott ще се концентрира върху производството на медицинско и диагностично оборудване и хранителни продукти, а новосъздадената AbbVie ще се занимава с разработването и производството на фармацевтични препарати. На 1 януари 2013 г. разделянето влиза в сила и AbbVie официално е включена в листинга на NYSE с тикер ABBV на 2 януари 2013 г. Според Майлз Уайн, който по това време заема поста CEO, целта на разделянето е да се даде възможност за отделна оценка на различните бизнес направления. Някои инвеститори са загрижени, че разделянето е замислено с цел да се защити стойността на компанията от загуби, свързани с фармацевтичния сектор и неизбежното изтичане на патентите на Humira, който препарат дава половината от приходите на нейния фармацевтичен сектор. През март 2020 г., когато пандемията от COVID-19 прераства в международна криза, правителството на Израел заявява, че ще принуди AbbVie да предостави лиценза за патентите си за Kaletra, търговската марка на лекарството Лопинавир/Ритонавир (комбиниран лекарствен продукт за лечение и профилактика на ХИВ и СПИН, който също се счита за приложим при лечението на COVID-19). В отговор AbbVie обявява, че ще преустанови напълно защитата на патентите за лекарството. През май 2020 г. е купена ирландската компания Allergan, като стойността на сделката възлиза на 63 млрд. щ.д. През януари 2026 г. компания AbbVie сключва споразумение с администрацията на Тръмп за инвестиране на 100 млрд. щ.д. в своите американски операции през следващите 10 години и за намаляване на цените на лекарствата по програмата Medicaid. В замяна администрацията освобождава AbbVie от мита и бъдещи изисквания за ценообразуване. Собственици и ръководство От създаването на компанията в началото на 2013 г. поста на председател на съвета на директорите и главен изпълнителен директор заема Ричард Гонзалес (Richard A. Gonzalez, роден през 1953 г.); преди това той ръководи подразделението за фармацевтични продукти на Abbott Laboratories, като е работил в Abbott от 1977 г. През юни 2024 г. Робърт Майкъл заменя Ричард Гонзалес като главен изпълнителен директор на AbbVie. Гонзалес става изпълнителен председател. Дейност Основните производствени мощности на AbbVie се намират в САЩ (щатите Калифорния, Илинойс, Охайо, Масачузетс, Тексас, Ню Джърси, Пуерто Рико), а също и в Ирландия, Италия, Германия, Франция, Сингапур и Коста Рика. Приходите за 2021 г. възлизат на 56,2 млрд. щ.д., от които 43,5 млрд. в САЩ, а други значими за компанията пазари са Канада (1,4 млрд. щ.д.), Германия (1,2 млрд. щ.д.), Япония (1,1 млрд. щ.д.), Франция (0,94 млрд. щ.д.), Китай (0,86 млрд. щ.д.), Австралия (0,53 млрд. щ.д.), Испания (0,52 млрд. щ.д.), Италия (0,51 млрд. щ.д.), Великобритания (0,50 млрд. щ.д.) и Бразилия (0,37 млрд. долара). Източници